Birutė Vėsaitė

Birutė Vėsaitė (g. 1951 m. rugpjūčio 19 d. Kaune) – inžinierė technologė, technikos mokslų daktarė, Lietuvos visuomenės ir politinė veikėja.

Biografija 

1967 m. baigė Kauno Jono Jablonskio vidurinę mokyklą, 1974 m. – Kauno politechnikos instituto Cheminės technologijos fakultetą, inžinierė technologė. 1980 m. Vilniaus universiteto Filologijos fakultete baigė anglų kalbos studijas. 1982 m. baigė Leningrado Tekstilės ir lengvosios pramonės instituto aspirantūrą, 1983 m. technikos mokslų daktarė.

1974–1984 m. Kauno Dirbtinio pluošto gamyklos inžinierė, 1984–1990 m. Lietuvos veterinarijos akademijos asistentė, 1990–2000 m. Lietuvos veterinarijos akademijos Chemijos katedros docentė, Kauno technologijos universiteto docentė.

1994–2000 m. Moters užimtumo ir informacijos centro direktorė, 1995–1996 m. Jungtinių Tautų Tarptautinės darbo organizacijos konsultantė.

2000–2016 m. LR Seimo narė, 2003–2004 m. Seimo stebėtojų delegacijos Europos Parlamente pirmininkė. 2004 m. Seimo Verslo ir užimtumo komisijos pirmininkė.

Nuo 1990 m. Lietuvos socialdemokratų partijos narė, programos skyriaus apie švietimą bendraautorė, Kauno skyriaus tarybos narė. Nuo 1993 m. LSDP tarybos narė, nuo 1997 m. LSDP Prezidiumo narė, nuo 1999 m. LSDP pirmininko pavaduotoja.

Nuo 1991 m. Lietuvos socialdemokračių moterų sąjungos narė, tarybos narė, užsienio ryšių koordinatorė, nuo 1993 m. – pirmininkė. Socialistinio moterų internacionalo narė. 1997–2000 m. Kauno miesto savivaldybės tarybos narė.

Vyras Edmundas Miliutis – inžinierius elektrikas, sūnus Feliksas.

Veikla 
2007 m. minima Kauno 2-sios ligoninės statybų skandale . Pasisakė prieš Žalgirio Arenos Nemuno saloje statybą . Buvo viena iš Alkoholio kontrolės įstatymo pataisų iniciatorių. Ši pataisa užkirto kelią alkoholio gamintojų remiamų sporto šakų tiesioginėms transliacijoms per televiziją. Tokia B. Vėsaitės, anksčiau ne kartą rėmusios alaus gamintojus , iniciatyva sukėlė sporto žiūrovų protestus . Internete buvo inicijuota peticija, kurioje pasirašė daugiau nei 60 tūkstančių žmonių .
2008 balandį Seimas pritarė trijų Seimo narių – tarp jų ir Birutės Vėsaitės siūlytoms pataisoms, kuriomis nebus ribojama alkoholio reklama per tiesiogiai transliuojamus ar retransliuojamus tarptautinius meno, kultūros renginius ar sporto varžybas.

Veikla 16-oje Lietuvos Respublikos Vyriausybėje 

2012 m. gruodžio 7 d. Birutė Vėsaitė LR Prezidentės Dalios Grybauskaitės dekretu paskirta 16-osios LR Vyriausybės ūkio ministre. Darbo pradžioje susidūrė su komunikacijos problemomis:
 Interviu 2013 m. sausio 8 d. Andriaus Tapino vestoje TV laidoje, ministrė painiojosi dėl ministerijos, kuriai vadovauja: Ūkio ar Energetikos. Asmeninėje interneto svetainėje politikės vardas automatinės vertimo programos anglų kalba buvo verčiamas kaip „Birutė Coolness“ (, 'vėsa').
 Politikė vėliau pripažino savo komunikacines klaidas, tapusias interneto folkloru, vasario 5 d. organizavo susitikimą su tinklaraštininkais, po kurio vieno iš tinklaraštininkų žmona tapo jos patarėja.
 2013 m. gegužės 8 d. privertė darbo sutartį nutraukti VšĮ „Versli Lietuva“ direktorių Paulių Lukauską. Šis sprendimas, kai nemotyvuotai atleistas sėkmingai dirbusios įmonės vadovas, susilaukė itin griežtos verslininkų kritikos, prieštaraudami pasitraukė trys garsūs verslininkai, VšĮ valdybos nariai.
 2013 m. gegužę B.Vėsaitė pasinaudojo privačios bendrovės „Arvi“ paslaugomis – į komandiruotę Kazachstane skrido šios bendrovės išnuomotu verslo klasės lėktuvu, taip sukeldama įtarimus dėl interesų konflikto, nes tuo pat metu Ūkio ministerija ruošė sprendimą dėl tos pačios bendrovės dalyvavimo sąlygų vienoje iš laisvųjų ekonomikos zonų. Vyriausiajai tarnybinės etikos komisijai nutraukus tyrimą dėl Birutės Vėsaitės veiksmų, buvusios ministrės elgesį pavesta ištirti LR Seimo etikos ir procedūrų komisijai.Seimo Etikos ir procedūrų komisija, išnagrinėjusi pateiktą medžiagą, nustatė, jog Birutė Vėsaitė nepažeidė Lietuvos Respublikos valstybės politikų elgesio kodekse, Lietuvos Respublikos Seimo statute, Lietuvos Respublikos viešųjų ir privačių interesų derinimo valstybinėje tarnyboje įstatyme ar kituose teisės aktuose nustatytų valstybės politiko elgesio principų ir reikalavimų.

2013 m. gegužės 29 d. LR Prezidentė Dalia Grybauskaitė pasirašė dekretą, kuriuo atsižvelgė į premjero Algirdo Butkevičiaus teikimą ir atleido Birutę Vėsaitę iš ūkio ministrės pareigų nuo birželio 3 d.

Išnašos 

|-

Seimo nariai
Lietuvos ūkio ministrai
Kauno politikai
Lietuvos inžinieriai technologai